## El Consell autoritza la pròrroga de convenis per a formació de l’alumnat entre l’Hospital General de València i la UV i el Provincial de Castelló i l’UJI

*** Els acords amb els centres educatius es prolonguen fins al curs 2027-2028
* L’executiu valencià també aprova un conveni entre Sanitat i la Diputació de València per a formació del seu personal en l’EVES**

El Consell ha autoritzat la firma de la pròrroga de sengles convenis de col·laboració entre la Generalitat, a través de la Conselleria de Sanitat, i l’Hospital General Universitari de València i la UV i el Consorci Hospitalari Provincial de Castelló i l’UJI, respectivament.

Així, els dos convenis que es prorroguen es van subscriure en novembre de 2020, amb una vigència de quatre anys, i en esta ocasió es prolonguen altres quatre anys addicionals, corresponents als cursos acadèmics 2024-2025, 2025-2026, 2026-2027 i 2027-2028.

Amb estos acords es dona l’oportunitat a l’alumnat universitari de combinar els coneixements teòrics amb els de contingut pràctic i d’incorporar-se al món professional en finalitzar el programa amb un cert nivell d’experiència.

Així mateix, es promou la col·laboració de les institucions en la formació de les futures persones graduades i postgraduades i es contribuïx a acostar els coneixements que el treball quotidià exigix en la formació universitària i a facilitar una major integració en els centres d’educació superior.

**Conveni amb la Diputació de València**

D’altra banda, l’executiu autonòmic ha aprovat la subscripció d’un conveni entre la Generalitat, a través de la Conselleria de Sanitat, i la Diputació de València.

L’acord facilitarà l’accés del personal sanitari que desenrotlla les seues funcions en el Servici de Prevenció de Riscos Laborals i a l’Hospital de Salut Mental Provincial, dependents de la Diputació de València, a les activitats formatives organitzades per l’Escola Valenciana d’Estudis de la Salut (Eves).

Així mateix, l’Eves podrà accedir als continguts de l’oferta formativa en línia de la Diputació per a la seua impartició al campus de formació que té este centre de la Conselleria de Sanitat.

Fecha: 15/10/2024